на Украйна в изследователските дейности на ЕС в областта на ИКТ.
 Член 391
 Сътрудничеството обхваща следните теми:
 а)
 насърчаване на широколентовия достъп, подобряване на мрежовата сигурност и по-широко разпространено използване на ИКТ от гражданите, предприятията и администрацията посредством разработването на местно съдържание за интернет и въвеждането на онлайн услуги, по-специално електронен бизнес, електронно управление, електронно здравеопазване и електронно обучение;
 б)
 координиране на политиките за електронните съобщения с оглед на оптималното използване на радиочестотния спектър и оперативната съвместимост на мрежите в Украйна и в ЕС;
 в)
 укрепване на независимостта и административния капацитет на националния регулатор в областта на съобщенията, за да се гарантира неговата способност да предприема целесъобразни регулаторни мерки и да налага изпълнението на собствените си решения и всички приложими подзаконови разпоредби, както и за да се гарантира лоялната конкуренция на пазарите. Националният регулатор в областта на съобщенията следва да си сътрудничи с органа по конкуренцията при контрола на тези пазари;
 г)
 насърчаване на съвместни проекти за изследвания в областта на информационните и комуникационни технологии по линия на следващата Рамкова програма на ЕС за научни изследвания и иновации "Хоризонт 2020".
 Член 392
 Страните обменят информация, най-добри практики и опит, предприемат съвместни действия за изработване на комплексна регулаторна уредба и гарантират ефикасното функциониране на пазарите на електронни съобщения и ненарушаването на конкуренцията.
 Член 393
 Страните насърчават сътрудничеството между националния регулатор в областта на съобщенията на Украйна и националните регулатори на ЕС.
 Член 394
 1. Страните насърчават постепенното сближаване с правната и регулаторната уредба на ЕС в сферата на информационното общество и електронните съобщения.
 2. Приложимите разпоредби, както и достиженията на правото на ЕС в областта на информационното общество и електронните съобщения са посочени в допълнение XVII-3 (Приложими правила по отношение на телекомуникационните услуги) към глава 6 (Установяване, търговия с услуги и електронна търговия) от дял IV (Търговия и свързани с търговията въпроси) от настоящото споразумение.
 Член 395
 Ще се провежда редовен диалог по въпросите от обхвата на глава 14 от дял V (Икономическо и секторно сътрудничество) от настоящото споразумение.
 ГЛАВА 15
 Аудиовизуална политика
 Член 396
 1. Страните си сътрудничат с цел поощряване на аудиовизуалната индустрия в Европа и насърчаване на съвместното производство в сферата на киното и телевизията.
 2. Сътрудничеството може да включва, наред с другото, въпроса за обучението на журналистите и другите медийни професионалисти както от печатните, така и от електронните средства за масово осведомяване, както и помощ за средствата за масово осведомяване (обществени и частни), така че да се укрепят тяхната независимост, професионализъм и връзки с други европейски средства за масово осведомяване в съответствие с европейските стандарти, в това число и стандартите на Съвета на Европа.
 Член 397
 Постепенното сближаване с правната и регулаторната уредба на ЕС и международните инструменти в областта на аудиовизуалната политика се извършва по-специално в съответствие с разпоредбите на приложение XXXVII към настоящото споразумение.
 Член 398
 Ще се провежда редовен диалог по въпросите от обхвата на глава 15 от дял V (Икономическо и секторно сътрудничество) от настоящото споразумение.
 ГЛАВА 16
 Туризъм
 Член 399
 Страните си сътрудничат в областта на туризма с цел развиване на конкурентоспособен